text: Efter vold mod kone og datter: Ud med dig 
  04 februar 2015 kl. 10.23
  En 41-årig afghaner får fængsel og udvises af Danmark for jævnligt at tæve kone og datter med støvsuger og stokke.
  Det kunne ikke betale sig for en 41-årig mand at anke en udvisningsdom og fængselsstraf på fire år, som han fik af byretten for jævnligt at slå og sparke sin kone og datter igennem otte år.
  Vestre Landsret i Esbjerg har nemlig valgt at stadfæste byrettens dom.
  Ifølge anklagen udsatte den 41-årige mand også hustruen for voldtægt fra 2004 til 2012.
  I anklageskriftet står der, at den nu dømte mand brugte alle slags redskaber som våben i forbindelse med volden.
  Ledninger, stokke, fjernbetjeninger, termokander, en støvsuger og andre ting blev hustruen og barnet slået med.
  Ifølge mandens forsvarer, Mikkel Nielsen, er det en trist historie.
  Manden selv er ifølge advokaten blevet tortureret af Taliban i sit hjemland, Afghanistan, igennem flere år. Alligevel er Mikkel Nielsen ikke meget overrasket over landsrettens stadfæstelse af dommen.
  - Det svarer til den hårde linje, der er lagt over for udlændinge, der begår kriminalitet i Danmark. Han er langt hen ad vejen også selv offer, men det tager retten ikke stilling til.
  - Den tager stilling til hans tilknytning i Danmark. Og den er jo kun en datter og kone, som han er dømt for at have været voldelig mod, siger advokaten.
  Ifølge Mikkel Nielsen vil den afghanske mand søge om at få Højesteret til at tage stilling til sagen.
  Sagen nåede frem til myndighederne midt i 2012. Esbjerg Kommune anmeldte volden til politiet, som derefter anholdt manden.
  